Wagte by skool vermoor | Netwerk24
Wagte by skool vermoor
Deur Alet van der Walt 18 Julie 2019 19:19
Die skoolhoof van die Ukusa High School in Hammersdale, KwaZulu-Natal, moes Donderdagoggend oor 'n hek klim om by die skool in te kom waar twee veiligheidswagte vermoor is.
Lt.kol Thulani Zwane, polisiewoordvoerder, sê die skoolhoof, wie se naam nie bekend is nie, het in een van die klaskamers afgekom op die drie wagte wat die skool oppas.
Thulani sê twee van die mans was reeds dood en die derde een in 'n bedenklike toestand. Die wag wat die aanval oorleef het, is in 'n hospitaal opgeneem.
"Die rowers het hulle geslaan en met 'n mes gesteek," sê Zwane.
Zwane sê die rowers wou klaarblyklik 'n instapkluis oopbreek, maar kon nie daarin slaag nie.
Dit is nie seker wat hulle gesteel het nie.
Kwazi Mthethwa, woordvoerder van die onderwysdepartement in KwaZulu-Natal, sê die skool het onlangs nuwe toerusting aangekoop en hulle meen die rowers het daarna gesoek.